૧૩૦ મિનિટની આ ફિલ્મ લગભગ પૂરેપૂરી પ્રીડિક્ટેબલ છે, પરંતુ વરુણ ધવન અને આલિયા ભટ્ટની સુપર્બ કેમિસ્ટ્રી એને ધબાય નમ: થતાં બચાવી લે છે. નવોદિત ડિરેક્ટર શશાંક ખૈતાનનું સ્માર્ટ રાઇટિંગ ફિલ્મને સતત દોડતી રાખે છે. દેખીતી રીતે જ ફિલ્મનું ટાર્ગેટ ઑડિયન્સ યંગિસ્તાન છે એટલે જુવાનિયાઓને મજા પડે એવા તમામ મસાલા એમાં ઠપકારવામાં આવ્યા છે. ફૉર એક્ઝામ્પલ, લગ્ન પહેલાં જ ‘ગૉટ મૅરિડ’નું સ્ટેટસ અપડેટ કરી નાખતી હિરોઇન પોતાની વર્જિનિટી તોડવા માટે એક સેકન્ડનો પણ વિચાર નથી કરતી, પરંતુ પિતાજીનું દિલ ન તૂટે એ માટે પોતાનાં તમામ સપનાં તોડી નાખવા તૈયાર થઈ જાય છે! વળી આ ફિલ્મ કરણ જોહરના ધર્મા પ્રોડક્શનની છે એટલે એમાં શાદી-બ્યાહ, નાચગાના ઉપરાંત ગે જોક્સ વગેરે તો હોય જ.